**Информация за напредъка в прилагането на мерките, подкрепящи интеграционните политики в съответствие с**

**План за действие на Община КАЙНАРДЖА за подкрепа на интеграционните политики /2014 – 2020 г./**

 **за 2017 година**

**Политически мерки**

Във връзка с приетата Национална стратегия на Република България за интегриране

на ромите 2012-2020 е приет и утвърден Общински план за подкрепа на интеграционни политики на територията на община Кайнарджа за същия период. За изпълнението на Общинския план община Кайнарджа е осигурила старши специалист „Интеграция на малцинства”, който ръководи и контролира дейностите, включени в този план по интеграция. Специалистът осъществява връзката между представителите на маргинализираните групи в общината – роми, турци, българи, социално слаби хора, хора с увреждания, и институциите на територията на общината. Това осигурява огромна част от изпълнението на общинския план, което допринася за:

* Подобряване адаптивността и качеството на живот на целевите групи, нуждаещи се от социална подкрепа;
* Преодоляване на изолацията и интегрирането в обществото на хората от маргинализираните групи;
* Мотивиране и стимулиране на хората в риск да се справят с проблеми си;
* Активизиране на гражданското общество за толерантност, съпричастност и социалност към хората в неравностойно положение.

**1.1. Образование**

Община Кайнарджа има добре развита образователна структура. В общината функционират 5 учебни заведения от всички образователни степени – предучилищна, начална, прогимназиална и гимназиална.

ДГ „Еделвайс” – с. Кайнарджа с два филиала в с. Средище и с. Голеш. Общият брой на обхванатите деца е 158, за 95% от децата официалният за държавата български език не е майчин, т.е. той е език-цел за овладяване. Подрастващите са разпределени в 7 групи. Обучават ги 15 учители, от които 7 са преминали обучение за работа в мултикултурна среда. Регистрираните отсъствия на децата от занятия най-често се обясняват от родителите с липса на средства за заплащане на такси. Няма отпаднали деца от групите. Проектите, по които работят са: проект „Училищно мляко”, „Развитие на системата на предучилищното образование“ и ”Училищен плод”.

Друг проблем е недостигът на консумативи за учебните ситуации, както и на играчки за нерегламентираните. Филиалите се нуждаят от копирна и компютърна техника, както и от подмяна на постелъчния инвентар. Засега се справят с дарения от страна на местни бизнесмени.

 В трите по-големи села на общината - Кайнарджа, Средище и Голеш, има основни училища:

 ОУ „Цанко Церковски” – с. Средище е със 191 ученика и 23 учители. Училището е средищно. В него се обучават ученици от Давидово, Посев, Поп Русаново. Функционират 8 полуинтернатни групи /ПИГ/, а от години функционира подготвителен клас, в който работи помощник-учител. Седем от учениците са със специални образователни потребности /СОП/ и с тях работят педагози от Ресурсния център в гр. Силистра, 181 деца са билингви. Подлежащите за записване в първи клас деца са 33 /без живеещите в чужбина и изселилите се/. Към 15.09.2017г. са записани 32 деца, т.е. всички деца са обхванати. В това училище, родителите на повечето деца се самоопределят като роми. За миналата 2016-2017 учебна година са отпаднали двама ученика, момиче - поради ранно омъжване, а другият ученик - поради неизвинени отсъствия.

Училището е номинирано за базово в страната по проблемите за прибирането и задържането на ромските ученици в училище и е методическа база за обучение на учители, които работят в мултикултурна среда. Всички учители са преминали по няколко обучения за работа с деца билингви, за работа в мултикултурна среда. Учителската колегия наброява 23 учители. Ежедневно пътуват 20 учители. Училищната база е в добро състояние. Разполага с училищен автобус за превозване на учениците от местоживеенето им до училище и обратно. Реинтегрирани в училище са два ученика.

ОУ „Черноризец Храбър” – с. Кайнарджа е също средищно училище.

През 2016/2017 учебна година са записани 127 ученика в училището, а през 2017-2018 уч. година -103. 93 ученици са билингви,7деца са със СОП. Обучават ги 15 учители, от които 8 са преминали обучения за работа в мултикултурна среда. Брой подлежащи за записване в първи клас деца за 2017-2018 уч. година са 18 ученика, всички са записани. Училището работи по следните проекти и национални програми към Д „БТ”: „С грижа за всеки ученик”, „Заетост и обучение на продължително безработни лица”, „Заетост и обучение на хора с трайни увреждания”, проект „Развитие на способностите на учениците и повишаване на мотивацията им за учене чред дейности, развиващи специфични знания, умения и компетентности („ТВОЯТ ЧАС”)финансиран от Европейският съюз, Наука и образование за интелигентен растеж 2014-2020г. и Министерство на образованието и науката.

Пътуващите учители са 11, от общо 15 учители. Две момичета от осми клас са отпаднали по семейни причини. От завършилите осми клас ученици, всички са продължили в средните училища, с изключение на едно момиче, което е заминало с родителите си в чужбина .

ОУ „Васил Априлов” – с. Голеш е с 268 ученика от I – VIII клас плюс две подготвителни групи с 34 деца, 14 ученика в осми клас. Всички ученици са билингви. Училището е средищно, в него се обучават ученици от с. Голеш и с. Добруджанка. Всички подлежащи за I клас 34 деца са обхванати, като са сформирани две паралелки. От завършилите осми клас 4 ученика са продължили средното си образование. Няма реинтегрирани ученици. Училището работи по проект „Развитие на способностите на учениците и повишаване мотивацията им за учене, чрез дейности развиващи специфични знания, умения и компетентности /„ТВОЯТ ЧАС”/. Проблемите в образователния процес са свързани с овладяване на български език, мотивацията на учениците за учебен труд и липсата на родителска заинтересованост. В ОУ-Голеш не се обучават деца със СОП.

От 25 учители, работещи в учебното заведение, 25 са пътуващи. Всички са преминали обучения за работа в мултикултурна среда.

От 01.08.2016г. Професионална гимназия по механизация на селското стопанство „Никола Вапцаров” в с. Средище е общинско училище. Учениците в гимназията са от община Кайнарджа и от съседните й общини – Алфатар, Тервел, Крушари. Общият им брой е 258 ученика, в редовна форма на обучение - 173, от които 165 са билингви. Училището, освен в дневна, обучава ученици и в останалите форми на обучение – индивидуална и самостоятелна /85 ученика/.

Ръководството ежегодно организира курсове за придобиване на професионална квалификация за професиите готвач, фризьор, барман. В тях се включват и младежи и девойки от общината, които не са ученици в дневна форма на обучение в училището, т.е. те са свободни лица. По този начин гимназията се превръща в център за професионално обучение на незаети лица, които могат да се конкурират на пазара на труда. Изучават се следните професии и специалности –фермер, монтьор на транспортна техника, монтьор на селскостопанска техника.

Учителите са 23, като от тях 20 са пътуващи, 1/3 са преминали обучения за работа в мултикултурна среда. Пътуващите ученици са 213. През учебната 2016-2017 г. отпадналите ученици са 24, като причините за това са отсъствия, социални и семейни причини, заминали в чужбина, омъжване.Реинтегриран е един ученик.

 През учебната2016-2017 година училището работи по проект „Международна мобилност-адаптирани към променящите се пазарни условия ученици” по програма «ЕРАЗЪМ+», Ключова дейност 1: «Образователна мобилност за граждани» за 2016 г. «Твоят час»-НП, «Да опазим природата жива»- ПУДООС. Проблемите в училището са следните: Липса на мотивация за обучение в голяма част от децата и родителите. Сключване на бракове между непълнолетни деца, толерирани от родителите. На голяма част от учениците, родителите са в чужбина, поради което липсва родителски контрол. През последните три години се наблюдава масово изселване на цели семейства в Германия, Великобритания, Норвегия и др. Отпаднали ученици - 4 момичета и 20 момчета. През учебната 2017-2018 г., в дневна форма на обучение са записани 237 ученика, в задочна форма на обучение 91.

За учебната 2017-2018 година подлежащи за първи клас са децата, родени през 2010 година. По списък от Община Кайнарджа родените през 2010 г. с постоянен адрес в населените места в общината са 92 деца. От тях записани в първи клас са 90, а 2 от децата са извън България, т.е. необхванати деца няма.

Активна е работата с родители в ДГ и в общинските училища. Провеждат се родителски срещи, ежедневното посещение на родителите в детската градина и училищата дава възможност за разговори и изясняване на проблеми. Успешно се реализирана дейността „Училище за родители”. Включването на родителите на децата от ромски произход в дейностите на детската градина и училищата се оказа добра форма за комуникация. Голяма част от учителите в общинските училища са преминали през обучителните семинари на Център за междуетнически диалог и толерантност „Амалипе”. Някои от учителите са участвали в проект „Училище без дискриминация”.

Предприети стъпки и резултати от тях:

1. Гарантиране правото на равен достъп до качествено образование и повишаване качеството на образование в общинските детски градини и училища.
2. Подпомагане на деца, чийто майчин или семеен език не е български.
3. Училището в с. Голеш има много добри условия за децата и няма безпричинни отсъствия и отпаднали деца от училище.
4. Като добра тенденция се очертава увеличението на броя на учениците, които продължават образованието си в средните училища.

 Добри практики

 В ОУ „Ц. Церковски” с. Средище, се провежда извънкласна форма СИП „Фолклор на етносите – ромски фолклор”, която е по програма «Намаляване отпадането на ромски деца от училище» и се реализира от Център за междуетнически диалог и толерантност „Амалипе” с подкрепата на Фондация „Америка за България”, Министерство на образованието, младежта и науката, Институт „Отворено общество” и други фондации и институции. Извънкласната форма е практика от пет години в ОУ и сочи сравнителен напредък в привличането и прибирането на деца от ромски произход, както от населеното място, така и от околни села. Важно е да се отбележи, че СИП „Фолклор на етносите – ромски фолклор” благоприятства за още по-активен живот на училището в сферата на творчеството, както и за многобройните участия в различни творчески формати – фестивал „Отворено сърце”, отбелязвания на празници от религиозния и светски бит и култура на ромския етнос, както и на българския, организиране на ученически работилници, етноревюта, обмяна на опит, сътрудничество и съвместна работа с други училища с извънкласни форми за опознаване и изучаване фолклора на отделните етнически общности.

В ОУ „Ц.Церковски”с. Средище се работи и по други проекти и те са:

-проект „Всеки ученик може да бъде отличник” по програмата „Намаляване отпадането на ромските деца от от училище”на Центъра за междуетнически диалог и толерантност „Амалипе”- резултатите от проекта са следните:

-0% отпаднали ученици от двете училища;

-мобилизиране за работа в мултикултурна среда;

-работещи ученически парламенти;

-липса на агресивни прояви в ученически обности;

- 190 ученици бяха включени в дейностите по проекта, като 90% от тях са от етническите малцинства;

**1.2. Култура и медии**

-в ОУ-с.Средище е сформиран клуб „Фолклор на етносите в България-ромски фолклор”, който официално включва 13 ученици, част от които предходната учебна година бяха включени в него. Осмокласниците и седмокласниците в клуба участват в детска фолклорна група „Средищка огърлица”.В двете /и партниращото/ училища е актуализиран съставът на ученическите парламенти. Този в ОУ „Цанко Церковски” има изработен план за дейността си.

На 08.04.2017 г. се проведе поредното, юбилейно, издание на Общинския събор на ромите в с. Средище. Домакин на изданието бе ОУ„Цанко Церковски”. В програмата се включиха масово ученици от водещото и партниращото училище.

 Ученици от ОУ„Цанко Церковски” с. Средище сурвакаха за здраве и късмет по случай ромската Нова година, наречена още Василица или Банго Васил.

 Активна е работата с родители, както в детските градини, така и в училищата. Провеждат се родителски срещи /общи за училището, по паралелки, индивидуални родителски срещи, както и неформални разговори с родителите/, които дават възможност за разговори и изясняване на проблеми. Пряко е участието на родителите в дейности, проекти и празници на учебните заведения.

В плана за интеграционни политики на община Кайнарджа, като основна цел по приоритет „Култура” бе заложено включването на ромите и маргинализираните групи в културния живот на общината, и запазване и развитие на културната идентичност на ромската общност. Тази цел се постига постепенно чрез различни дейности като:

 - институционално укрепване на читалищата като модерни центрове за развитие на местната общност, включително и ромската;

 - създаване на клубове и кръжоци по интереси в читалищата за малцинственото население;

 - организиране и провеждане на концерти, прегледи, конкурси;

 - организиране и провеждане на празници извън рамките на населените места с етническо население - участие в общинските прегледи за художествена самодейност;

 - ежегодно отбелязване на Василица, Международния ден на ромите-осми април;

 От една страна се стремим да се запазят и съхранят културните ценности на ромската общност, като от друга страна, целта е да не се делим на етническа основа, а да бъдем заедно във всички празници и тържества, заедно да вървим по пътя на единството, въпреки че сме различни .

В най-общи линии се наблюдава забавено подобряване на образователния статус на ромската общност и част от децата, живеещи в сходни на ромите условия в последните 10 години, но е важно да се отбележи също така, че община Кайнарджа активно работи за подобряване образователния статус на общността - обект на анализа.

**1.3.Трудова заетост**

 Структурата на безработните в община Кайнарджа е твърде негативна – към края на месец ДЕКЕМВРИ 2017 г. ръстът на безработица за общината е 37,84%. От 1 559 икономически активни лица, 585 са регистрирани като безработни. Близо 84% от всички безработни лица са с основно и по-ниско образование и без квалификация, поради което липсва сериозна заинтересованост от страна на работодателите за наемане на безработни лица, регистрирани на трудовата борса.

Според възможностите за самоопределяне към конкретна етническа група от общо регистрираните безработни лица като роми са се самоопределили 55, като турци - 237, а като българи - 293, като други са 3 лица. Само 15 % от тях са със средно образование и в конкретни цифри изражението им е 87 лица, с основно образование са 95 човека, с начално образование са 72, без образование са 332. Като основен работодател се явява община Кайнарджа, която насочва вниманието си към най-засегнатите и уязвими групи.

Общо състояние на трудовата заетост през 2017 г.

- проект НП „Старт на кариерата” – 1 лице;

- проект по ОП „РЧР”ОЗМХ”- ЕТАП 2 -10 лица;

- регионална програма - 6 лица;

- НП „ЗОХТУ”- 3 лица;

- НП „ПП”-2 лица;

 -проект ”Независим живот за гражданите на община Кайнарджа”- 65 лица са назначени на работа като социални асистенти и домашни помощници, които полагат грижи за 75 лица;

 - Проект „Активизиране на младежи от община Кайнарджа” по Оперативна програма „Развитие на човешките ресурси” 2014-2020 г., приоритетна ос 1, процедура BG05M9OP001-1.002 „Активни”- 50 обучени младежи, осигурена заетост на 40 от тях.

 В общината през 2017 г. по чл. 9 от ППЗСП /месечни социални помощи/ са подпомагани 203 лица и семейства. По Наредба № РД 07-5/16.05.2008 г. са подпомогнати 325 лица и семейства, за да могат да си закупят отоплителни материали за зимния период /ХI, XII 2017, I, II, III 2018 г./. Подпомогнатите лица и семейства са от различни етноси.

През 2017 г. по Закона за семейни помощи за деца са отпуснати помощи на 450 деца от общината.

Родените деца, за които родителите са получили помощи, са 79 за 2017 година.

Реалният брой на лицата с увреждания, получаващи интеграционни добавки през 2017 г. е 403, в т. ч. 12 деца.

За 60 деца са изплатени помощи еднократно, за първокласници.

Изводи:

* Голям е делът на нерегистрираните безработни;
* По-висок е делът на безработните сред жените;
* Наблюдава се тенденция за увеличаване делът на регистрираните трайно безработни лица;
* Висок е процентът на ниско образованите, което е сериозна пречка при осигуряването на работа;
* Липсва сериозна заинтересованост от страна на работодателите за наемане на безработни лица, регистрирани на трудовата борса, поради това, че са с ниска степен на образование или без всякакво такова, а са и без квалификация.

 Предприети стъпки и резултати от тях:

* През 2017 год. Дирекция „Бюро по труда” - Силистра реализира в рамките на своите компетенции конкретни мерки за повишаване пригодността на представители на етноса за реализация на пазара на труда и намаляване на безработицата сред ромското население. Стъпките са съобразени със специфичните особености на района и потребностите на местното население и пазара на труда. За съжаление голяма част от безработните роми са неграмотни и не могат да се включат в курсове за квалификация, което съответно ограничава възможностите за устройването им на подходяща работа в условията на растяща конкуренция и повишени изисквания на пазара на труда. Специалистите от Д„БТ” активно консултират работодателите при разработването на проекти за заетост.
* От 2012г. до края на 2017г. година в Д„БТ” Силистра не са провеждани курсове за ограмотяване.
* По мярка за подкрепа за започване на собствен бизнес през периода 2012г. -2017 г. няма безработни лица, самоопределили се като роми, които да са започнали собствен бизнес.
* В съответствие с преобладаващия аграрен характер на регионалната икономика, усилията на служителите на Д„БТ” бяха насочени към консултиране на представители на ромския етнос и други, намиращи се в сходна ситуация с ромите, за развитие на собствен бизнес в сферата на земеделието, животновъдството и традиционните занаяти. Липсата на резултат е преди всичко свързана с липсата на квалификационни и предприемачески умения у безработните роми и липсата на финансови ресурси.
* Програма „ОЗМХ” има за цел осигуряване на заетост и социална интеграция на млади безработни лица, и лица, обект на месечно социално подпомагане. Одобрените работни места по Програмата за 2017 г. са 10,, РП -6 лица, НП „ПП“- са назначени 2 лица.

 **1.4. Здравеопазване**

 Здравеопазването в община Кайнарджа не е на необходимото ниво. На територията на общината има само две семейни практики /третата в с. Голеш е трайно незаета/ и Център за спешна медицинска помощ.

 Ромското население в общината, както и голяма част от другите етнически групи в сходно положение, нямат добра здравна култура. Бременните жени от тези групи нямат личен лекар, не ходят редовно на женска консултация, след това не водят децата си на детска консултация и респективно не ги имунизират редовно. Това е една от причините за честото боледуване на децата им, както и по- високата смъртност сред това население.

 През 2017 г. в трите практики са регистрирани 80 бременни, като относителният дял на този брой е 80:20 за граждани в уязвимо социално положение, живеещи в сходна с ромите ситуация. 30% от бременните са обхванати до III лунарен месец, до VI л. м. са обхванати 40 % и над VI л. м.-30%. Всички бременни са изследвани за ХИВ, СПИН и полово предавани болести. Раздадени са листовки по темата.

 В общината не функционират мобилни кабинети за превенция на здравето на бъдещите майки.

 Всички новородени деца в община Кайнарджа се регистрират своевременно при семейните лекари. Затруднения има в с. Голеш, където практически няма личен лекар.

 Проблем са задължителните профилактични прегледи, както и имунизациите на децата по Националния имунизационен календар, като най-остро стои въпросът отново в с. Голеш. През 2017 г. обхватът с имунизациите на децата в общината е 95%.

 Предприети стъпки и резултати от тях:

 През годината са изнесени 16 беседи и раздадени листовки по проблемите на детското и сексуалното здраве в основните училища на общината.

 Поради бедността на тези групи в общината и липсата на постоянна работа, голяма част от тях са здравно неосигурени.

Реформите в системата на здравеопазването през последните години водят до редица негативни влияния върху качественото здравно обслужване на населението. Затрудненията са свързани с недостиг на финансови средства, с осигуряване на кадрова обезпеченост с общопрактикуващи лекари по селата и т.н.

Сериозен проблем остава навременното осигуряване на здравна помощ в отдалечените села и тези без лекарски практики. В допълнение, достъпът до здравни услуги е проблем за голяма група лица без здравно осигуряване. Общината не разполага с нормативни документи и финансови инструменти за решаване на този проблем, но би трябвало да потърси свои решения.

Това дава основание да изведем и следните основни дейности върху които ще работим за периода 2014-2020г., а именно:

 Повишаване на здравната култура на ромите и другите уязвими групи;

 Провеждане на задължителни имунизации.

 Добри практики

* Предстои откриването на ЦСРИ
* Има действащ ДЦВХУ в с. Средище, където се извършва рехабилитация на възрастни хора с увреждане. Предоставя им се и топла храна, както и осмисляне на свободното им време с включването им в най-различни дейности.
* Проект „Независим живот за гражданите на община Кайнарджа”- 65 лица са назначени на работа като социални асистенти и домашни помощници,които полагат грижи за 75 лица.
* Проект „Активизиране на младежи от община Кайнарджа” по Оперативна програма „Развитие на човешките ресурси” 2014-2020 г., приоритетна ос 1, процедура BG05M9OP001-1.002 „Активни”- 50 обучени младежи, осигурена заетост на 40 от тях.

 **1.5. Настаняване /Жилищни условия/**

 Към края на 2017г. населението на община Кайнарджа е 5958 човека. Единственото населено място от всички 15 села в общината, в което част от жителите се самоопределят като роми, е с. Средище. Къщите са едноетажни, канализация не е изградена. Често в една къща живеят няколко семейства, обикновено с две или три деца.

За територията на община Кайнарджа няма действащ общ устройствен план, предстои след съгласуване с НИНКН новоизработеният ОУП да се приеме от Общинския съвет.

Брой на незаконнопристроявани жилища /постройки/- 2 бр. в с. Голеш.

В момента общината не разполага със свободни общински парцели за индивидуално жилищно строителство на гражданите от ромски произход и останалите уязвими групи.

Добри практики

* Откритият ЦНСТД е с капацитет 8 деца. Там са настанени деца, лишени от родителски грижи. Осигурена е много добра материална база, храна и всичко, което е необходимо за интеграцията на тези деца в обществото. През 2018 г. предстои да се увеличи капацитета на ЦНСТД.

 **1.6. Антидискриминация**

 Местните власти работят в посока недопускането на ограничения на правата или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние, следвайки интересите на всички социални групи, представени на тяхна територия, да бъдат зачитани, създавайки и усъвършенствайки механизми за предотвратяване на дискриминационни практики. Чрез своите правомощия и публични политики те имат водеща роля в създаването на обществена среда, свободна от прояви на дискриминация и нетърпимост.

Община Кайнарджа следва тези принципи, гарантирайки правата на всички граждани, независимо от тяхната етническа принадлежност, защита на обществения ред, недопускане и противодействие на проявите на нетолерантност и на „език на омразата”. Важна роля при осъществяването на превантивните дейности, свързани със защита на обществения ред и противодействието на детското асоциално поведение играе Местната комисия за борба срещу противообществените прояви на пълнолетни и непълнолетни към Община Кайнарджа.

Пряко е и сътрудничеството на Община Кайнарджа с Детска педагогическа стая, Районно управление „Полиция”, НПО, работещи в сферата на закрила правата на човека, регионалните координатори на Комисия за защита от дискриминация. Всеки месец се организира „ Ден на отворените врати“.

 Предприети стъпки и резултати от тях:

Детска педагогическа стая и Районно управление „Полиция” в сътрудничество с Община Кайнарджа реализират поредица от прояви във връзка с повишаване правната култура сред всички подрастващи, включително и децата от ромски произход:

1. Реализиране на инициативата „Детска полицейска академия” с цел дълбочинно запознаване на децата с основните дейности и специфични права на полицията;

2. Работата по програмата „Работа на полицията в училищата” по превантивна програма за решаване на проблеми на подрастващите - детската агресия, употреба и разпространение на наркотични вещества, толерантност между различните етнически групи.

3. Периодично са срещите на полицейски служители с учителските колективи и училищните настоятелства, на които се разясняват мерки предвидени в НК и ЗБППМН по отношение на непълнолетните правонарушители, извършващи хулигански прояви, престъпления против личността, кражби, маловръстни проявяващи агресия и престъпления свързани с наркотични вещества.

4. Разработени са проекти / работни карти / по инициативата на МВР „Полицията в близост до обществото”, чиято основна цел е работа по превенция на насилието и агресията в обществото.

5. Сътрудничество с Центъра за обществена подкрепа - гр.Силистра към ЖД „Екатерина Каравелова“ - институционална подкрепа към лицата /предимно жени и деца/, претърпели домашно насилие.

За пореден път през 2017 година Местната комисия за борба срещу противообществените прояви на малолетните и непълнолетните (МКБППМН) и Общинският съвет по наркотични вещества (ОСНВ) при Община Кайнарджа обявиха конкурсна сесия за ученически проекти „Младежта срещу насилието и наркотиците”.

Целта е развиване на инициативността, доброволчеството и гражданската активност на учениците, като им се даде възможност самите те да инициират, разработят и реализират дейности в следните направления:

 Мероприятия, инициативи и дейности по превенция на насилието, агресията, тормоза и противоправното поведение сред децата и младежите;

 Мероприятия, инициативи и дейности по превенция на употребата на наркотици и упойващи вещества.

 Всичко посочено и заложено в Плана за действие на Община Кайнарджа за периода 2014 – 2020 г. ще бъде надградено и разширено като мерки и конкретни дейности по всички приоритетни области за предстоящия планови период 2014 – 2020 г.

Бележка:

В аналитичната част на Плана за действие на Община Кайнарджа за подкрепа на интеграционните политики /2014 – 2020 г./ по приоритети са посочени населени места от община Кайнарджа с преобладаващ брой жители, представители на ромската общност, както и учебни заведения с преобладаващ брой деца и ученици от уязвими етнически групи.

Икономическата криза, предизвикана от прехода, обрече ромите и други уязвими групи от населението на община Кайнарджа и на убийствена бедност. Бедността е явление с много измерения, с много лица. Бедността не е само въпрос на липса на доходи. Бедност означава както липса на средства за задоволяване на основни потребности, така и липса на условия и предпоставки за водене на достоен и пълноценен живот, което се дължи на липсата на избор.

Това слага отпечатък върху начина на мислене и поведение на тези хора, носи затруднения в индивидуалната адаптация, усещане за разпад, несигурност и маргинализация, поставяне под съмнение на съществуващата ценностна система.

За изпълнението на „Плана за действие на община Кайнарджа за подкрепа на интеграционните политики” от съществено значение е сътрудничеството на всички пряко ангажирани институции на местно ниво с представители на неправителствени организации и на общностите на хората от общината в уязвимо положение.

Осигуряването на активното участие на представители на тези групи е от ключово значение.

Като участници не само във формирането и реализацията на политиките за интеграция на хората в неравностойно положение, но и във всички други политики, те допринасят за развитието на обществото. Включването им във всеки етап от създаването, изпълнението, наблюдението и оценката на политиките на всички нива обогатява процеса от гледна точка на интересите на общността и компетентността на експертите, работещи по въпросите на ромската общност и останалите групи, чиито проблеми са идентични с техните. Това изисква насърчаване на участието в администрацията на представители на тези общности и гарантира реалното им участие във всички приоритетни области на настоящата програма.

 В Община Кайнарджа няма конфликти на етническа основа, хората от различните етноси живеят в мир и разбирателство. Усилията на община Кайнарджа са насочени към създаване на устойчива схема за сътрудничество между местните институции, представителите на малцинствената общност и неправителствените организации. Изграждането на такова сътрудничество и поддържането на постоянен диалог е предпоставка за реализиране на стратегиите за интеграция с гаранция за икономически просперитет. Решаването на проблеми на дадена малцинствена общност с помощта на нейни представители чрез активни действия за реализиране на съвместни програми и проекти, информиране и превенция са залог за бъдещо развитие.

**Изготвил:БМ**

**Съгласувал:ВТ/МБ 22.01.2018г.**

 **Кмет на община:**

 **Любен Сивев**